Те били най-древните обитатели на нашите земи. С това име били наричани множество племена. Занимавали са се със земеделие и скотовъдство. Освен това познавали рударството, а по-късно станали изкусни майстори – леяри, ковачи, тъкачи, златари. Изработвали са изящни златни и сребърни накити и съдове. Те живеели в селца, разположени край реките или сгушени в планините. Занимавали са се с лозя и се славели със своето вино. Били опитни пчелари. Обичали лова, ездата и игрите. Гордеели са се с породистите си коне. Тракийските племена живеели разделени и не се обединили в обща държава. По различно време се издигнали няколко царства. Най-прочутото от тях било царството на одрисите.

Траките вярвали в много божества и почитали природните сили. Траките са се прекланяли пред Херос – Тракийският конник – бог на природата, растенията и животните. Почитано божество било Слънцето. Траките вярвали в задгробния живот. Погребвали своите царе в каменни грробници, затрупани с могили от пръст. Украсявали стените им с красиви рисунки. Казанлъшката и Свещарската гробница са обявени за световно културно наследство. Те не са имали писменост. Това, което научаваме за тях е от летописите на гръцки и римски автори, както и от археологически разкопки. Намерените съкровища (Рогозенско, Врачанско, Панагюрско и др.) говорят за една напреднала култура. Ненадминати били тракийските певци и музиканти. Почитали особено своя митичен певец – Орфей. Според преданието той е живял в Родопите. Той притежавал вълшебния дар да пее толкова хубаво, че карал всички животни да го слушат омаяни и да го следват по пътя му.